*****

ΚΑΝΟΝΙΣΜΟΣ (ΕΟΚ) αριθ. 1634/86 ΤΗΣ ΕΠΙΤΡΟΠΗΣ

της 28ης Μαΐου 1986

για λεπτομέρειες εφαρμογής του συμπληρωματικού μηχανισμού στις συναλλαγές για το ελαιόλαδο και τις πίτες που εισάγονται στην Πορτογαλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 251,

τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 που καθορίζει τους γενικούς κανόνες εφαρμογής του συμπληρωματικού μηχανισμού που εφαρμόζεται στις συναλλαγές (1), και ιδίως το άρθρο 7 παράγραφος 1,

Εκτιμώντας:

ότι το άρθρο 249 της πράξης προσχώρησης προβλέπει ότι το ελαιόλαδο και οι πίτες υπάγονται στο συμπληρωματικό μηχανισμό που εφαρμόζεται στις συναλλαγές (ΣΜΣ)· ότι το άρθρο 251 της ίδιας πράξης προβλέπει ότι καταρτίζεται ισοζύγιο στην αρχή κάθε περιόδου εμπορίας συναρτήσει των προβλέψεων της παραγωγής και της καταναλώσεως στην Πορτογαλία ελαιολάδου και πιτών· ότι ένα ειδικό ισοζύγιο πρέπει να καταρτιστεί για την περίοδο από την 1η Μαρτίου 1986 έως την έναρξη της περιόδου εμπορίας 1986/87· ότι, ωστόσο, όσον αφορά τις πίτες, πρέπει να γίνεται αναφορά στο ημερολογιακό έτος· ότι τα καθορισμένα ενδεικτικά ανώτατα όρια βασίζονται στα ισοζύγια που καταρτίζονται με τον τρόπο αυτό ·

ότι οι λεπτομέρειες εφαρμογής του συμπληρωματικού μηχανισμού στις συναλλαγές καθορίστηκαν από τον κανονισμό (ΕΟΚ) αριθ. 574/86 της Επιτροπής (2)· ότι πρέπει να προσαρμοστούν ορισμένες λεπτομέρειες εφαρμογής του μηχανισμού αυτού στις ειδικές απαιτήσεις του τομέα των λιπαρών ουσιών·

ότι ο κανονισμός (ΕΟΚ) αριθ. 569/86 προβλέπει ότι κάθε εισαγωγή σε κράτος μέλος που εφαρμόζει τον ΣΜΣ των προϊόντων προελεύσεως τρίτων χωρών πρέπει να πραγματοποιηθεί με προσκόμιση πιστοποιητικού εισαγωγής ΣΜΣ, εκτός εάν τα εν λόγω προϊόντα υπάγονται σε ποσοτικούς περιορισμούς· ότι πρέπει να οριστούν επακριβώς ορισμένες λεπτομέρειες σχετικά με την έκδοση του εν λόγω πιστοποιητικού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Το ενδεικτικό ανώτατο όριο εισαγωγής στην Πορτογαλία ελαιολάδου που υπάγεται στη διάκριση 15.07 Α του κοινού δασμολογίου, προελεύσεως άλλων κρατών μελών της Κοινότητας, καθορίζεται, για την περίοδο από την 1η Μαρτίου έως τις 31 Οκτωβρίου 1986, σε 2 000 τόνους.

2. Το ενδεικτικό ανώτατο όριο εισαγωγής στην Πορτογαλία πιτών που υπάγονται στη διάκριση 23.04 Β του κοινού δασμολογίου, προελεύσεως Κοινότητας, καθορίζεται, για την περίοδο από την 1η Μαρτίου έως τις 31 Δεκεμβρίου 1986, σε 18 000 τόνους.

Άρθρο 2

1. Η διάρκεια ισχύος των πιστοποιητικών ΣΜΣ, που αναφέρεται στο άρθρο 2 του κανονισμού (ΕΟΚ) αριθ. 574/86, περιορίζεται σε 3 μήνες από την ημερομηνία κατά την οποία ζητήθηκαν.

Ωστόσο, για κάθε περίοδο, συμπεριλαμβανομένης και της περιόδου από την 1η Μαρτίου έως τις 31 Οκτωβρίου 1986, και όσον αφορά το ελαιόλαδο, η ισχύς των πιστοποιητικών λήγει το αργότερο στις 31 Οκτωβρίου.

Όσον αφορά τις πίτες, η ισχύς των πιστοποιητικών λήγει το αργότερο στις 31 Δεκεμβρίου.

2. Το ποσό της εγγυήσεως καθορίζεται σε 50 ECU ανά 100 χιλιόγραμμα ελαιολάδου και σε 30 ECU ανά τόνο πίτας.

Η εγγύηση συστήνεται σύμφωνα με τις διατάξεις του κανονισμού (ΕΟΚ) αριθ. 2220/85 της Επιτροπής (3).

Η δέσμευση να διατεθούν στην κατανάλωση τα εν λόγω προϊόντα κατά τη διάρκεια ισχύος του εγγράφου αποτελεί την πρωτογενή υποχρέωση κατά την έννοια του άρθρου 20 του κανονισμού (ΕΟΚ) αριθ. 2220/85.

Άρθρο 3

Κάθε μήνα, και πριν από τις 15 του μηνός αυτού, η Πορτογαλία ανακοινώνει στην Επιτροπή τις ποσότητες των προϊόντων για τις οποίες εκδόθηκαν πιστοποιητικά ΣΜΣ τον προηγούμενο μήνα.

Άρθρο 4

Οι διατάξεις του άρθρου 2 εφαρμόζονται για τα πιστοποιητικά εισαγωγής ΣΜΣ.

Άρθρο 5

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Μαρτίου 1986.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 28 Μαΐου 1986.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 55 της 1. 3. 1986, σ. 106.

(2) ΕΕ αριθ. L 57 της 1. 3. 1986, σ. 1.

(3) ΕΕ αριθ. L 205 της 3. 8. 1985, σ. 5.